open-index/open-wikipedia-markdown huggingface dataset:
Αλεξάντρ Λακαζέτ

Ο **Αλεξάντρ Λακαζέτ** (*Alexandre Lacazette*, 28 Μαΐου 1991) είναι Γάλλος ποδοσφαιριστής που αγωνίζεται ως επιθετικός στη Neom SC και στην Εθνική Γαλλίας.

## Καριέρα
### Σε συλλόγους
Ο Λακαζέτ εντάχθηκε το 2003 στην ομάδα νέων της Λιόν και στη συνέχεια στη δεύτερη ομάδα του συλλόγου. Από το 2010 ως το 2017 έπαιξε στην πρώτη ομάδα, με την οποία κατέκτησε το 2012 Κύπελλο Γαλλίας και το Σούπερ Καπ Γαλλίας. Επίσης, ο ίδιος αναδείχθηκε στην καλύτερη ενδεκάδα του Trophées UNFP du football (2013–14, 2014–15 και 2016–17), ενώ τη σεζόν 2014-2015 ανακηρύχθηκε παίκτης της χρονιάς και πρώτος σκόρερ της Λιγκ 1. Από το καλοκαίρι του 2017 είναι παίκτης της Άρσεναλ, με την οποία έχει κερδίσει το Κομιούνιτι Σιλντ.
### Στην εθνική ομάδα
Από το 2006 ως το 2012 έπαιζε στις εθνικές νέων της Γαλλίας και το 2010 κατέκτησε το Ευρωπαϊκό πρωτάθλημα ποδοσφαίρου U19. Το 2013 κλήθηκε για πρώτη φορά να παίξει στην εθνική ανδρών.

## Παραπομπές


Κατηγορία:Γάλλοι ποδοσφαιριστές
Κατηγορία:Ποδοσφαιριστές Ολιμπίκ Λιονναί
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Άρσεναλ
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Εθνικής Γαλλίας
Κατηγορία:Ποδοσφαιριστές στους Θερινούς Ολυμπιακούς Αγώνες 2024
Ιερώνυμος Βίριξ

Ο **Ιερώνυμος Βίριξ** (λατινικά: *Hieronymus Wierix*, 1553&ndash;1619) ήταν Φλαμανδός χαράκτης από την Αντβέρπη. Είναι γνωστός για τα λεπτομερή χαρακτικά του σε μικρή κλίμακα και κυρίως θρησκευτικής θεματολογίας, καθώς και για τα αντίγραφα και παραλλαγές έργων του Άλμπρεχτ Ντύρερ που παρήγαγε.

## Βιογραφία
Γεννήθηκε στην Αντβέρπη σε οικογένεια με παράδοση στην δημιουργία χαρακτικών, καθώς εκτός από τον πατέρα του ο οποίος ήταν ζωγράφος, τόσο ο ίδιος όσο και τα αδέρφια του οι Γιάν και Αντουάν ήταν όλοι αξιόλογοι χαράκτες, ενώ η κόρη του παντρεύτηκε τον Ζαν Μπαπτίστ Μπαρμπέ ο οποίος ήταν επίσης χαράκτης. Από πολύ μικρή ηλικία, 12 ετών, είχε ήδη αρχίσει να δημιουργεί αντίγραφα έργων του Ντύρερ. Το 1570 μαθήτευσε υπό τον εκδότη και τυπογράφο Κριστόφ Πλαντίν, το 1573 ήταν πλέον δάσκαλος χαρακτικής ο ίδιος, και το 1577 άρχισε να εργάζεται ανεξάρτητα δημιουργώντας παραστάσεις για διάφορους εκδότες. Του αποδίδονται περίπου 650 χαρακτικά τα οποία υπέγραφε ως *HI.W* ή *HI.WF*, και πολλά από αυτά είχαν θρησκευτική θεματολογία καθώς ο Βίριξ διατηρούσε στενή σχέση με το τάγμα των Ιησουιτών. Είχε επίσης την φήμη μέθυσου, καθώς και είχε φυλακιστεί για μερικούς μήνες για την δολοφονία μιας γυναίκας ενώ ο ίδιος βρισκόταν υπό μέθη.

## Φωτογραφικό υλικό

WIERIX, Hieronymus St Michael Slaying the Dragon 1584.jpg|Παράσταση του Αρχάγγελου Μιχαήλ και του Όφεως
Pieta MET DP221180.jpg|Παράσταση της Αποκαθήλωσης του Ιησού
Adulthood (Evening) from The Four Ages of Man and Death with the Last Judgment MET DP842132.jpg|*Οι 4 εποχές του Ανθρώπου και ο Θάνατος με την Τελική Κρίση*
Hieronymus Wierix.jpg|Παράδεισος και κόλαση
Typus Utriusque S. Legis MET DP149737.jpg|Αλληγορική σύνθεση με παράσταση της Στάυρωσης και άλλων περιγραφών από την Καινή Διαθήκη


## Σχετική βιβλιογραφία
* Christiane Wiebel, *Die Brüder Wierix: Graphik in Antwerpen zwischen Bruegel und Rubens ; (anlässlich der gleichnamigen Ausstellung des Kupferstichkabinetts der Kunstsammlungen der Veste Coburg, vom 10. September bis zum 25. November 1995)*, Kunstsammlungen der Veste Coburg (Hrsg.), 1995 ISBN 3-87472-071-3
* Marie Mauquoy-Hendrickx, *Les estampes des Wierix conservées au Cabinet des Estampes de la Bibliothèque Royale Albert I. Catalogue raisonné*, 4 Bände, (französisch/englisch), 1983, Alan Wofsy Fine Arts, ISBN 978-1-5566022-5-2
* Ulrich Thieme et Felix Becker, « Wierix, Johan », dans Allgemeines Lexikon der bildenden Künstler : von der Antike bis zur Gegenwart, Liepzig, Seemann, 1942, p. 537-538
* Wierix, Wiricx, Wicrx of Wybinck (Jan), dans Biographisch Woordenboek der Nederlander, Groningue, Biografie Instituut Groningen, J. J. van Brederode, 1860 (lire en ligne [archive]), p. 193-194

## Παραπομπές


## Εξωτερικοί σύνδεσμοι

* Χαρακτικά του Βίριξ, artnet.com
* Χαρακτικά του Βίριξ, collectie.boijmans.nl

Κατηγορία:Φλαμανδοί χαράκτες
Ουρς Γκραφ

Ο **Ουρς Γκραφ** (γερμανικά: *Urs Graf*, 1485 Σόλοτουρν, Ελβετία - περ. 1528) ήταν Ελβετός ζωγράφος, χαράκτης, τυπογράφος και χρυσοχόος, καθώς και μισθοφόρος στρατιώτης. Υπάρχουν μόνο 2 γνωστές ξυλογραφίες του τα οποία χρονολογούνται από το 1513 ως την πρωιμότερη δυνατή εκτίμηση, ωστόσο είναι ιδιαίτερα σημαντικά καθώς του αποδίδεται η εφεύρεση της τεχνικής των λευκών γραμμών στην ξυλογραφία όπου με την εισαγωγή λευκών γραμμών σε μαύρο υπόβαθρο δημιουργείται η αναπαράσταση. Παρήγαγε επίσης και κάποια άλλα χαρακτικά στα οποία περιλαμβάνονται και αντίγραφα έργων των Άλμπρεχτ Ντύρερ και Μάρτιν Σονγκάουερ.

## Βιογραφία
Έμαθε την τέχνη της χρυσοχοΐας από τον πατέρα του, και κατόπιν συνέχισε τις σπουδές του γύρω από το αντικείμενο αυτό στην Ζυρίχη. Κατόπιν άρχισε να εργάζεται ως χρυσοχόος ενώ παράλληλα άρχισε να δημιουργεί παραστάσεις για εικονογράφηση βιβλίων καθώς να ασχολείται και με τις παραστάσεις υαλογραφιών. Η καλλιτεχνική θεματολογία του ήταν αρκετά ευρεία, δημιουργώντας παραστάσεις βασισμένες σε κοινωνικά και στρατιωτικά ζητήματα, έως και ερωτικές αλλά και θρησκευτικές συνθέσεις.

Το 1512, μετακόμισε στην Βασιλεία και έγινε μέλος του τοπικού συνδέσμου χρυσοχόοων. Σύντομα απέκτησε προβλήματα με τον νόμο καθώς κακομεταχειριζόταν την γυναίκα του και παράλληλα συνευρισκόταν με ιερόδουλες, ενώ η θέση του χειροτέρεψε ακόμα περισσότερο όταν κατηγορήθηκε για απόπειρα δολοφονίας κάτι που τον ανάγκασε να εγκαταλείψει την πόλη το 1518. Του επιτράπηκε η επάνοδος του κατά το επόμενος έτος και επέστρεψε πίσω, ωστόσο η ζωή του μετά το 1527 είναι άγνωστη. Αναφέρεται πως η σύζυγος του ξαναπαντρεύτηκε το 1528, ενώ διασώζεται έργο του το οποίο έχει χειρόγραφη σημείωση πως έγινε το 1529.

Κατά την συνήθεια της εποχής στην Ελβετία όπου αρκετοί πολίτες απασχολούνταν ευκαιριακά και ως μισθοφόροι, ο Γκραφ είχε απασχοληθεί ως στρατιώτης επί πληρωμή για σημαντικά χρονικά διαστήματα, και είναι πιθανό πως είχε συμμετέχει στην άλωση της Ρώμης το 1527.

## Φωτογραφικό υλικό

Urs graf erzengel michael.jpg|Ο Αρχάγγελος Μιχαήλ, 1516
Urs Graf 001.jpg|*Ο άγριος στρατός*, 1520
Urs Graf Schrecken des Kriegs 1521.jpg|*Ο τρόμος του πολέμου*, 1521
Urs Graf Basler Narr und Fiedlerin 1523.jpg|*Γυμνή βιολονίστρια με έναν γεροξεκούτη από την Βασιλεία*, 1523
Death in a tree by Urs Graf Wellcome L0014668.jpg|*Θάνατος σε δέντρο*, 1524


## Παραπομπές


## Εξωτερικοί σύνδεσμοι

*Bible. N.T. Gospels. Latin. 1506. Strassburg, J. Knobloch, 1506, χαρακτικά του Γκραφ σε έκδοση της Αγίας Γραφής, Βιβλιοθήκη του Κογκρέσου

Κατηγορία:Ελβετοί χαράκτες
Κατηγορία:Ελβετοί ζωγράφοι
Κατηγορία:Τυπογράφοι
Κατηγορία:Χρυσοχόοι
Καικίλιο

Τα **καικίλια** (λατινικά: "τυφλός") είναι μια ομάδα άποδων, οφιόμορφων αμφιβίων. Ζουν κυρίως κρυμμένα στο έδαφος, καθιστώντας τα έτσι, την λιγότερο γνωστή τάξη αμφιβίων. Η γεωγραφική κατανομή όλων των σύγχρονων καικιλίων περιλαμβάνει τροπικές περιοχές της Νότιας και Κεντρικής Αμερικής, της Αφρικής και της νότιας Ασίας. Τρέφονται κυρίως με γεωσκώληκες και μικρά ζώα που ζουν υπογείως.

## Βιβλιογραφία
Hickman, C. P., Roberts, L. S., Larson, A., Ober, W. C., & Garrison, C. (2001). *Integrated principles of zoology* (Vol. 15). New York: McGraw-Hill.

Κατηγορία:Αμφίβια
Αλέκος Κασσαβέτης

Ο **Αλέκος Κασσαβέτης** ήταν Ελληνικής καταγωγής, Αιγυπτιώτης πρωταθλητής της αντισφαίρισης, με νίκες στα πρωταθλήματα Ελλάδας, Αιγύπτου και Αυστραλίας. Ήταν αθλητής της Αθλητικής Ένωσις Ελλήνων Αλεξανδρείας.

Στο Πανελλήνιο Πρωτάθλημα Επιτραπέζιας Αντισφαίρισης ήταν φιναλίστ το 1950 όταν κι έχασε από τον Γρηγόρη Λεβέντη με (3-0) 21-14, 21-9, 21-9. Πρωταθλητής Αλεξάνδρειας το 1948 και μετέπειτα πολλές φορές της Νέας Νότιας Ουαλίας όταν και εγκαταστάθηκε αργότερα  μόνιμα στο Σίδνεϊ. 

Το 1939 συμμετείχε με την εθνική ομάδα της Ελλάδας στο Παγκόσμιο κύπελλο του Καΐρου.

Στην Αλεξάνδρεια διοργανωνόταν προς τιμήν του το κύπελλο Κασσαβέτη

## Παραπομπές


Κατηγορία:Έλληνες αθλητές της επιτραπέζιας αντισφαίρισης
Κατηγορία:Αιγύπτιοι αθλητές της επιτραπέζιας αντισφαίρισης
Κατηγορία:Αθλητική Ένωση Ελλήνων Αλεξάνδρειας
Βερνάρδος Α΄ της Σαξονίας-Μάινινγκεν

O **Βερνάρδος Α΄**, Bernhard I (10 Σεπτεμβρίου 1649 - 27 Απριλίου 1706) από τον Οίκο των Βέττιν ήταν δούκας της Σαξονίας-Μάινινγκεν (1675-1706).

## Βιογραφία
Ήταν ο τρίτος γιος του Ερνέστου Α΄ δούκα της Σαξονίας-Γκότα και της Ελισάβετ-Σοφίας των Βέττιν, κόρης του Ιωάννη-Φιλίππου δούκα της Σαξονίας-Αλτεμβούργου.

## Οικογένεια
Νυμφεύτηκε πρώτα το 1671 τη Μαρία-Χέντβιχ, κόρη του Γεωργίου Β΄ λαντγκράβου της Έσσης-Ντάρμστατ και είχε τέκνα:
* Ερνέστος-Λουδοβίκος Α΄ 1672-1724, δούκας της Σαξονίας-Μάινινγκεν.
* Βερνάρδος 1673-1694, απεβίωσε 21 ετών.
* Φρειδερίκος-Γουλιέλμος 1679-1746, δούκας της Σαξονίας-Μάινινγκεν.
* Γεώργιος-Ερνέστος 1680-1699, απεβίωσε 19 ετών.
* Ιωάννης-Ερνέστος 1674-1675, Ιωάννης-Γεώργιος 1677-1678, Μαρία-Ελισάβετ 1676 απεβ. νήπιο.

Το 1680 απεβίωσε η Μαρία-Χέντβιχ και ο Βερνάρδος Α΄ έκανε το 1681 δεύτερο γάμο με την Ελισάβετ-Ελεονόρα των Γουέλφων, κόρη του Αντωνίου-Ούλριχ δούκα του Μπράουνσβαϊγκ-Βολφενμπύτελ και είχε τέκνα:
* Ελισάβετ-Ερνεστίνη 1681-1766, ηγουμένη στο αββαείο του Γκάνντερσχαϊμ.
* Ελεονόρα-Φρειδερίκη 1683-1739, μοναχή στο Γκάνντερσχαϊμ.
* Βιλελμίνη-Λουίζα 1686-1753, παντρεύτηκε τον Κάρολο δούκα της Βυρτεμβέργης-Μπέρνστατ.
* Αντώνιος-Ούλριχ 1687-1763, δούκας της Σαξονίας-Μάινινγκεν.
* Αντώνιος-Αύγουστος 1684, απεβ. νήπιο.

## Πρόγονοι

## Παραπομπές


## Πηγές
* Hannelore Schneider, Das Herzogtum Sachsen-Meiningen unter seinen ersten Herzögen. In: 300 Jahre Schloss Elisabethenburg. Südthüringer Research, vol. 27, Meiningen 1994.
L. Hertel, Meiningische Geschichte von 1680 bis zur Gegenwart. In: Schriften des Vereins für Sachsen-Meiningische Geschichte und Landeskunde, vol. 47, Hildburghausen 1904.

## Εξωτερικοί σύνδεσμοι
* 

Κατηγορία:Οίκος των Βέττιν
Ερνέστος Λουδοβίκος Α΄ της Σαξονίας-Μάινινγκεν

Ο **Ερνέστος Λουδοβίκος Α΄** (γερμ. *Ernst Ludwig I*, 7 Οκτωβρίου 1672 - 24 Νοεμβρίου 1724) από τον Οίκο των Βέττιν ήταν δούκας της Σαξονίας-Μάινινγκεν (1706 - 1724).

## Βιογραφία
Ήταν ο πρωτότοκος γιος του Βερνάρδου Α΄ της Σαξονίας-Μάινινγκεν και της Μαρίας Εδβίγης, κόρης του Γεωργίου Β΄ της Σαξονίας-Ντάρμστατ.

## Οικογένεια
Νυμφεύτηκε πρώτα το 1704 την εξαδέλφη του Δωροθέα Μαρία των Βέττιν, κόρη του Φρειδερίκου Α΄ της Σαξονίας-Γόθας-Αλτεμβούργου, και είχε τέκνα:
* Ιωσήφ Βερνάρδος (1706 - 1724).
* Φρειδερίκος Αύγουστος (4 Νοεμβρίου - 25 Δεκεμβρίου 1707).
* Ερνέστος Λουδοβίκος Β΄ (1709 - 1729), Δούκας της Σαξονίας-Μάινινγκεν.
* Λουίζα Δωροθέα (1710 - 1767), παντρεύτηκε τον Φρειδερίκο Γ΄ της Σαξονίας-Γόθας-Αλτεμβούργου.
* Κάρολος Φρειδερίκος (1712 - 1743), Δούκας της Σαξονίας-Μάινινγκεν.

Το 1713 η Δωροθέα Μαρία απεβίωσε και ο Ερνέστος Λουδοβίκος Α΄ έκανε δεύτερο γάμο με την Ελισάβετ Σοφία των Χοεντσόλλερν, κόρη του Φρειδερίκου Γουλιέλμου του Βρανδεμβούργου, το 1714. Δεν απέκτησαν απογόνους.

## Πρόγονοι

## Παραπομπές


## Εξωτερικοί σύνδεσμοι
* 

Κατηγορία:Οίκος των Βέττιν
Κάρολος Φρειδερίκος της Σαξονίας-Μάινινγκεν

Ο **Κάρολος-Φρειδερίκος**, γερμ. Karl-Friedrich (18 Ιουλίου 1712 - 28 Μαρτίου 1743) από τον Οίκο των Βέττιν ήταν δούκας της Σαξονίας-Μάινινγκεν (1729-1743).

## Βιογραφία
Ήταν ο τρίτος γιος του Ερνέστου-Λουδοβίκου Α΄ δούκα της Σαξονίας-Βαϊμάρης και της Δωροθέας-Μαρίας των Βέττιν, κόρης του Φρειδερίκου Α΄ δούκα της Σαξονίας-Γόθας-Αλτεμβούργου.

Το 1743 απεβίωσε στο Μάινινγκεν σε ηλικία 31 ετών, άγαμος. Τον διαδέχθηκε ο θείος του Φρειδερίκος-Γουλιέλμος.

## Πρόγονοι

## Πηγές
* Hannelore Schneider: Das Herzogtum Sachsen-Meiningen unter seinen ersten Herzögen. Südthüringer Forschungen, Heft 27, 300 Jahre Schloss Elisabethenburg, Meiningen 1994.
* L. Hertel: Meiningische Geschichte von 1680 bis zur Gegenwart. Schriften des Vereins für Sachsen-Meiningische Geschichte und Landeskunde, 47. Heft, Hildburghausen 1904.
## Παραπομπές


Κατηγορία:Οίκος των Βέττιν
Φρειδερίκος Γουλιέλμος της Σαξονίας-Μάινινγκεν

Ο **Φρειδερίκος-Γουλιέλμος**, γερμ. Friedrich-Wilhelm (16 Φεβρουαρίου 1679 - 10 Μαρτίου 1746) από τον Οίκο των Βέττιν ήταν δούκας της Σαξονίας-Μάινινγκεν (1743-1746).

## Βιογραφία
Ήταν ο τρίτος γιος του Βερνάρδου Α΄ δούκα της Σαξονίας-Μάινινγκεν και της Μαρίας-Χέντβιχ, κόρης του Γεωργίου Β΄ λαντγκράβου της Έσσης-Ντάρμστατ.

Το 1746 απεβίωσε στο Μάινινγκεν σε ηλικία 67 ετών και τον διαδέχθηκε ο νεότερος αδελφός του Αντώνιος-Ούλριχ.

## Πρόγονοι

## Παραπομπές


## Πηγές
* Hannelore Schneider: Das Herzogtum Sachsen-Meiningen unter seinen ersten Herzögen. In: Verona Gerasch (Red.): Beiträge zum Kolloquium: 300 Jahre Schloss Elisabethenburg (= Südthüringer Forschungen. Bd. 27, ISSN 0585-8720). Staatliche Museen, Meiningen 1994, S. 12–19.
* Ludwig Hertel: Meiningische Geschichte von 1680 bis zur Gegenwart (= Schriften des Vereins für Sachsen-Meiningische Geschichte und Landeskunde. Heft 47, ZDB-ID 513329-4 = Neue Landeskunde des Herzogtums Sachsen-Meiningen. Heft 10). Gadow & Sohn, Hildburghausen 1904, Digitalisat

Κατηγορία:Οίκος των Βέττιν
Κβέμο Κάρτλι

Το **Κβέμο Κάρτλι** ή εξελληνισμένη **Κάτω [[Καρτλία]]** (γεωργιανά: ქვემო ქართლი, αζερικά: Aşağı Kartli) είναι μια ιστορική επαρχία και σημερινή διοικητική περιφέρεια (Μχάρε) στη νοτιοανατολική Γεωργία. Η πόλη Ρουστάβι είναι η περιφερειακή πρωτεύουσα.

## Δημογραφία
Ο πληθυσμός είναι ανάμεικτος μεταξύ των Γεωργιανών (51,25%), των Αζέρων (41,75%), των Αρμενίων (5%), των Ρώσων (0,6%), τους Πόντιους και τους Έλληνες του Καυκάσου (0,5%) και άλλους (2014). Ο σημερινός κυβερνήτης είναι ο Παάτα Χιζανασβίλι. Η δημογραφική εκτίμηση για το 2012 ήταν 511.300 κάτοικοι, αλλά η απογραφή του 2014 δείχνει ότι τώρα μειώθηκε σε 423.986 κατοίκους.

## Διοικητικές διαιρέσεις
μικρογραφία|Το Κβέμο Κάρτλι στον χάρτη της Γεωργίας
* Δήμος Μπολνίσι
* Δήμος Γκαρνταμπάνι
* Δήμος Ντμανίσι
* Δήμος Μαρνεούλι
* Δήμος Τετριτσκάρο
* Δήμος Τσάλκας

## Παραπομπές


## Εξωτερικοί σύνδεσμοι
* 
* Πύλη Κάρτλι
* Αποτελέσματα της πληθυσμιακής απογραφής του 2002 της Γεωργίας
* Ο πληθυσμός του Κβέμο Κάρτλι αυξάνεται. Εθνικό Γραφείο Στατιστικής της Γεωργίας. Δημοσιεύτηκε στις 31 Μαΐου 2012

Κατηγορία:Περιφέρειες της Γεωργίας (χώρας)
Μτσχέτα-Μτιανέτι

Η **Μτσχέτα-Μτιανέτι** (γεωργιανά: მცხეთა-მთიანეთი μτσχέτα-μτιανέτι) ή εξελληνισμένη **Μεστλήτα-Ορεινή Περιοχή** είναι περιφέρεια (μχάρε) στην ανατολική Γεωργία που περιλαμβάνει την πόλη Μτσχέτα (Μεστλήτα), η οποία χρησιμεύει ως περιφερειακή πρωτεύουσα, μαζί με την επαρχία της και τις παρακείμενες ορεινές περιοχές. Το δυτικό τμήμα ελέγχεται από την αποσχισθείσα Δημοκρατία της Νότιας Οσσετίας από το 1992, λίγο μετά την ανεξαρτησία της Γεωργίας. Έχει έκταση 6.786 τ.χλμ. και πληθυσμό 94.573 κατοίκων στην απογραφή του 2014.

## Δήμοι
Η περιφέρεια περιλαμβάνει πέντε δήμους:
* Αχαλγκόρι
* Ντουσέτι
* Τιανέτι
* Μτσχέτα
* Καζμπέγκι

## Παραπομπές


## Εξωτερικοί σύνδεσμοι
*Ιστοσελίδα της περιφερειακής διοίκησης της Μτσχέτα-Μτιανέτι

Κατηγορία:Περιφέρειες της Γεωργίας (χώρας)
Αντώνιος Ούλριχ της Σαξονίας-Μάινινγκεν

Ο **Αντώνιος-Ούλριχ**, γερμ. Anton-Ulrich (22 Οκτωβρίου 1687 - 27 Ιανουαρίου 1763) από τον Οίκο των Βέττιν ήταν δούκας της Σαξονίας-Μάινινγκεν (1746-1763).

## Βιογραφία
Ήταν ο πέμπτος γιος του Βερνάρδου Α΄ δούκα της Σαξονίας-Μάινινγκεν και της Ελισάβετ-Ελεονόρας των Γουέλφων, κόρης του Αντωνίου-Ούλριχ δούκα του Μπράουνσβαϊγκ-Βόλφενμπυτελ.

## Οικογένεια
Νυμφεύτηκε πρώτα μυστικά τη Φιλιππίνα-Ελισάβετ Καίσαρ, κυρία επί των τιμών της αδελφής του Ελισάβετ-Ερνεστίνης. Ο γάμος ήταν μοργανατικός και δόθηκε σε αυτήν και τους απογόνους της ο τίτλος του πρίγκιπα/πριγκίπισσας της Σαξονίας-Μάινινγκεν. Είχαν τέκνα:
* Φιλιππίνα-Αντουανέττα 1712-1785.
* Φιλιππίνα-Ελισάβετ 1713-1781.
* Φιλιππίνα-Λουίζα 1714-1771.
* Βερνάρδος-Ερνέστος 1716-1778.
* Αντωνία-Αυγούστα 1717-1768.
* άλλα πέντε παιδιά, που απεβίωσαν το πολύ έξι ετών.

Το 1750 ο Αντώνιος-Ούλριχ έκανε δεύτερο γάμο με την Καρλόττα-Αμαλία, κόρη του Καρόλου Α΄ λαντγκράβου της Έσσης-Φίλιππσταλ και είχε τέκνα:
* Καρλόττα 1751-1827, παντρεύτηκε τον Ερνέστο Β΄  των Βέττιν δούκα της Σαξονίας-Γόθας-Αλτεμβούργου.
* Λουίζα 1752-1805, παντρεύτηκε τον Αδόλφο λάντγκραβο της Έσσης-Φίλιππσταλ-Μπάρχφελτ.
* Κάρολος-Γουλιέλμος 1754-1782, δούκα της Σαξονίας-Μάινινγκεν.
* Γεώργιος Α΄ 1761-1803, δούκας της Σαξονίας-Μάινινγκεν.
* Αμαλία-Αυγούστα 1762-1798, παντρεύτηκε τον Ερρίκο-Κάρολο-Έρντμανν πρίγκιπα του Κάρολατ-Μπόιτεν.
* Φρειδερίκος-Φραγκίσκος 1756-1761 απεβ. 5 ετών, Ελισάβετ 1753-1754, Φρειδερίκος-Γουλιέλμος 1757-1758 απεβ. 1 έτους.

## Πρόγονοι

## Παραπομπές


## Πηγές
* "Biografie Anton Ulrich(German)", Meininger Museen.

## Εξωτερικοί σύνδεσμοι
* 

Κατηγορία:Οίκος των Βέττιν
Κατηγορία:Αποδέκτες του Τάγματος του Λευκού Αετού (Πολωνία)
Σίντα Κάρτλι

Η **Σίντα Κάρτλι** ή εξελληνισμένη **Εσωτερική [[Καρτλία]]** (γεωργιανά: შიდა ქართლი) είναι μια περιφέρεια (μχάρε) στη Γεωργία. Αποτελείται από τις ακόλουθες επαρχίες: Γκόρι, Κάσπι, Καρέλι, Τζάβα, Χασούρι, και μια αυτοδιοικούμενη πόλη, το Γκόρι.

Το βόρειο τμήμα της περιοχής, η επαρχία Τζάβα και τα βόρεια εδάφη των επαρχιών Καρέλι και Γκόρι (συνολική έκταση 1.393 τετραγωνικών χιλιομέτρων), ελέγχονται από τις αρχές της αυτοανακηρυχθείσας Δημοκρατίας της Νότιας Οσσετίας από το 1992.

## Δείτε επίσης
* Σαματσάμπλο
* Διοικητικές διαιρέσεις της Γεωργίας

## Παραπομπές


## Εξωτερικοί σύνδεσμοι
* Περιφερειακό Γραφείο Ανάπτυξης της Σίντα Κάρτλι

Κατηγορία:Περιφέρειες της Γεωργίας (χώρας)
Κάρολος Γουλιέλμος της Σαξονίας-Μάινινγκεν

Ο **Κάρολος-Γουλιέλμος**, γερμ. Karl-Wilhelm (19 Νοεμβρίου 1754 - 21 Ιουλίου 1782) από τον Οίκο των Βέττιν ήταν δούκας της Σαξονίας-Μάινινγκεν (1763-1782).

## Βιογραφία
Ήταν ο δευτερότοκος γιος του Αντωνίου-Ούλριχ δούκα της Σαξονίας-Μάινινγκεν και της Καρλόττας-Αμαλίας, κόρης του Καρόλου Α΄ λαντγκράβου της Έσσης-Φίλιππσταλ.

To 1782 απεβίωσε στο Ζόννεμπερκ σε ηλικία 28 ετών και τον διαδέχθηκε ο νεότερος αδελφός του Γεώργιος Α΄.

## Οικογένεια
Νυμφεύτηκε το 1780 τη Λουίζα, κόρη του Χριστιανού-Καρόλου πρίγκιπα του Στόλμπερκ-Γκέντερν· δεν απέκτησαν απογόνους.

## Πρόγονοι

## Αναφορές σε Πηγές


Κατηγορία:Οίκος των Βέττιν
Γεώργιος Α΄ της Σαξονίας-Μάινινγκεν

Ο **Γεώργιος Α΄** (γερμ. *Georg I.*, 4 Φεβρουαρίου 1761 - 24 Δεκεμβρίου 1803) από τον Οίκο των Βέττιν ήταν δούκας της Σαξονίας-Μάινινγκεν (1782-1803).

## Βιογραφία
Ήταν ο τρίτος γιος του Αντωνίου Ούλριχ της Σαξονίας-Μάινινγκεν και της Καρλόττας Αμαλίας, κόρης του Καρόλου Α΄ της Έσσης-Φίλιππσταλ.

## Οικογένεια
Νυμφεύτηκε το 1782 τη Λουίζα Ελεονώρα, κόρη του Χριστιανού Αλβέρτου του Χόενλοε-Λάνγκενμπουργκ, και είχε τέκνα:
* Αδελαΐδα (1792 - 1849), παντρεύτηκε τον Γουλιέλμο Δ΄ του Ηνωμένου Βασιλείου.
* Ίντα (1794 - 1852), παντρεύτηκε τον Βερνάρδο της Σαξονίας-Βαϊμάρης-Άιζεναχ.
* θνησιγενής κόρη (1796).
* Βερνάρδος Β΄ (1800 - 1882), Δούκας της Σαξονίας-Μάινινγκεν.

## Πρόγονοι

## Παραπομπές


## Πηγές
* Andrea Jakob, Meininger Museen: Herzog Georg I. von Sachsen-Meiningen - Ein Präzedenzfall für den aufgeklärten Absolutismus 2005, *Südthüringer Forschungen Heft 33*, ISBN 3-910114-06-7

## Εξωτερικοί σύνδεσμοι
* 

Κατηγορία:Οίκος των Βέττιν
Βερνάρδος Β΄ της Σαξονίας-Μάινινγκεν

Ο **Βερνάρδος Β΄** (γερμ. *Bernhard II*, 17 Δεκεμβρίου 1800 - 3 Δεκεμβρίου 1882) του Οίκου των Βέττιν ήταν δούκας της Σαξονίας-Μάινινγκεν (1803-1866).

## Βιογραφία
Ο *Βερνάρδος Ερρίκος Φρόινδος* ήταν το τέταρτο παιδί και ο μόνος γιος του Γεωργίου Α΄ της Σαξονίας-Μάινινγκεν και της Λουίζας Ελεονώρας, κόρης του Χριστιανού Αλβέρτου του Χόενλοε-Λάνγκενμπουρκ.

Το 1882 απεβίωσε στο Μάινινγκεν σε ηλικία 82 ετών. Τον διαδέχθηκε ο μόνος γιος του, Γεώργιος Β΄.

## Οικογένεια
Νυμφεύτηκε το 1825 τη Μαρία Φρειδερίκη, κόρη του Γουλιέλμου Β΄ της Έσσης, και είχε δύο τέκνα:
* Γεώργιος Β΄ (1826 - 1914), Δούκας της Σαξονίας-Μάινινγκεν.
* Αυγούστα (1843 - 1919), παντρεύτηκε το Μαυρίκιο της Σαξονίας-Άλτενμπουργκ.

## Πρόγονοι

## Πηγές
* Andrea Jakob, Meininger Museen: Herzog Georg I. von Sachsen-Meiningen - Ein Präzedenzfall für den aufgeklärten Absolutismus 2005, Südthüringer Forschungen Heft 33, ISBN 3-910114-06-7

## Αναφορές


Κατηγορία:Οίκος των Βέττιν
Παναγιώτης Ζωΐδης

Ο **Παναγιώτης Ζωΐδης** (Αθήνα 1934 - Βύρωνας,  21 Ιανουαρίου 2012) ήταν Έλληνας αθλητής της επιτραπέζιας αντισφαίρισης, πρωταθλητής Ελλάδος και αθλητής του Α.Ο. Παγκρατίου.

Ξεκίνησε την επιτραπέζια αντισφαίριση το 1959 και αγωνιζόταν έως το 1974. Στο Πανελλήνιο Πρωτάθλημα Επιτραπέζιας Αντισφαίρισης στο απλό ήταν φιναλίστ το 1967 και το 1968 χάνοντας και τους δύο τελικούς από τον Χρήστο Χριστοδουλάτο, και τρίτος το 1964 και το 1969. Στο διπλό ήταν νικητής το 1968 με συμπαίκτη τον Σπήλιο Γιαννακόπουλο και τρίτος το 1962 και το 1963. Στο μεικτό ήταν τρίτος το 1963, και το 1966, με συμπαίκτρια την Αιμιλία Σκριβάνου και στις δύο περιπτώσεις. Ήταν Πρωταθλητής Ελλάδος στο Διασυλλογικό πρωτάθλημα Ελλάδας με τον Α.Ο. Παγκρατίου το 1963.

Ήταν νικητής στο Κύπελο Μαντζάρογλου το 1965 και το 1967, νικητής στο τουρνουά της Θεσσαλονίκης το 1966 στο διπλό.

Συμμετείχε  με την Εθνική Ελλάδος σε Παγκόσμια και Ευρωπαϊκά Πρωταθλήματα για περίπου μία δεκαετία.

## Παραπομπές


Κατηγορία:Έλληνες αθλητές της επιτραπέζιας αντισφαίρισης
Άλισον Τζάνεϊ

Η **Άλισον Τζάνεϊ** (αγγλικά: *Allison Janney*, 19 Νοεμβρίου 1959) είναι Αμερικανίδα ηθοποιός.

## Καριέρα
Έγινε γνωστή από την τηλεοπτική σειρά *[[The West Wing]]*, για την οποία κέρδισε τέσσερα βραβεία Emmy, ένα βραβείο Satellite και προτάθηκε τέσσερις φορές για Χρυσή Σφαίρα. Στη συνέχεια, κέρδισε άλλα τρία Emmy, δύο για το *Masters of Sex* και ένα για το *Mom*.

Στον κινηματογράφο, κέρδισε ένα βραβείο Σωματείου Ηθοποιών με όλο το καστ της ταινίας *[[American Beauty]]*. Για την ταινία *[[Υπηρέτριες]]* κέρδισε βραβείο Satellite και SAG μαζί με όλο το καστ. Tο 2017 έπαιξε στην ταινία *[[Εγώ, η Τόνια]]* και κέρδισε Όσκαρ, Χρυσή Σφαίρα, BAFTA και SAG και έλαβε υποψηφιότητα για βραβείο Satellite Β' Γυναικείου Ρόλου.
## Ενδεικτική φιλμογραφία

## Παραπομπές


Κατηγορία:Αμερικανίδες ηθοποιοί τηλεόρασης
Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί φωνής
Κατηγορία:Αμερικανίδες ηθοποιοί θεάτρου
Κατηγορία:Βραβευμένοι με Χρυσή Σφαίρα
Κατηγορία:Βραβευμένες με Όσκαρ Β' Γυναικείου Ρόλου
Κατηγορία:Βραβευμένες με BAFTA B' Γυναικείου Ρόλου
Κατηγορία:Βραβεία Έμμυ Ζώνης Υψηλής Τηλεθέασης (νικητές-Α' Γυναικείος Ρόλος)
Κατηγορία:Απόφοιτοι της Βασιλικής Ακαδημίας Δραματικής Τέχνης
PostmarketOS

Το **postmarketOS** είναι διανομή GNU/Linux σχεδιασμένη για κινητές συσκευές. Είναι βασισμένη στο Alpine Linux (μια διανομή μικρή σε μέγεθος και με έμφαση στην ασφάλεια) και, εκτός από την εκτεταμένη υποστήριξη ασφαλείας, επιτρέπει στον χρήστη να χρησιμοποιεί το γραφικό περιβάλλον της επιλογής του. Η κοινότητα του postmarketOS στοχεύει στη δημιουργία μιας ελαφριάς διανομής Linux, η οποία θα δέχεται επιδιορθώσεις ασφαλείας για δέκα χρόνια. 

## Εξωτερικοί σύνδεσμοι
* Η πρόταση του KDE για κινητά τηλέφωνα με ελεύθερο λογισμικό (μέρος 3)

## Παραπομπές

Κατηγορία:Ελεύθερο λογισμικό
Κατηγορία:Κινητή τηλεφωνία
Κατηγορία:Λειτουργικά συστήματα
Κατηγορία:Έξυπνα τηλέφωνα
Λόρι Μέτκαλφ

Η **Λόρι Μέτκαλφ** (*Laurie Metcalf*, 16 Ιουνίου 1955) είναι Αμερικανίδα ηθοποιός.

Από το 1988 ως το 1997 έπαιξε στην τηλεοπτική σειρά *Roseanne* και κέρδισε τρία βραβεία Emmy και προτάθηκε δύο φορές για Χρυσή Σφαίρα. Επίσης, από το 2007 παίζει στη σειρά *[[The Big Bang Theory]]* υποδυόμενη τη μητέρα του *Σέλντον Κούπερ*.

Στον κινηματογράφο έχει δώσει τη φωνή της σε πολλές ταινίες κινουμένων σχεδίων, μεταξύ αυτών και στη σειρά ταινιών του *Toy Story* στον ρόλο της μητέρας του Άντι. To 2017 έπαιξε στην ταινία *[[Lady Bird]]* και έλαβε υποψηφιότητα για Όσκαρ, Χρυσή Σφαίρα και SAG Β' Γυναικείου Ρόλου.

Η Μέτκαλφ έχει πολλές εμφανίσεις στο θέατρο και το 2016 κέρδισε το βραβείο Tony για την ερμηνεία της στην παράσταση *A  Doll's House, Part 2*.
## Ενδεικτική φιλμογραφία

## Παραπομπές


Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί τηλεόρασης
Κατηγορία:Αμερικανίδες ηθοποιοί θεάτρου
Κατηγορία:Νικητές βραβείου Tony
Κιτρινομπομπίνα

Η **κιτρινομπομπίνα**, *Bombina variegata* (Linnaeus, 1758) είναι ένας φρύνος της οικογένειας Bombinatoridae. Πρόκειται για ένα μικρό φρύνο με ολικό μήκος που συνήθως δεν ξεπερνά τα 5 cm. Συναντάται σε ρηχά νερά, όπως λιμνούλες, ρεματιές, μικρά ποτάμια, ακόμα και σε περιστασιακά γεμάτες με νερό λακκούβες. Προτιμά συνήθως μεγαλύτερα υψόμετρα από την κοκκινομπομπίνα και μπορεί να παρατηρηθεί ακόμα και σε ύψος 2000 m. 

## Γεωγραφική κατανομή
Απαντάται στη δυτική, κεντρική και νοτιοανατολική Ευρώπη, συμπεριλαμβανομένης της Ιταλικής χερσονήσου (απουσιάζει από τη Σικελία). Στην Ελλάδα εξαπλώνεται σε όλο τον ηπειρωτικό κορμό, ενώ απουσιάζει από την Πελοπόννησο.

## Βιολογία
Κυρίως ημερόβιος φρύνος παρόλο που δραστηριοποιείται συχνά και τη νύχτα. Τρέφεται κυρίως με έντομα και προνύμφες αυτών. Τα θηλυκά γεννούν αρκετές φορές ανά εποχή, 120-170 αυγά συνολικά. 

## Άμυνα
Όταν συλληφθεί, καμπυλώνει χαρακτηριστικά το σώμα και τα άκρα του προς τα πάνω, επιδεικνύοντας τα έντονα χρώματα της κοιλιάς του, προειδοποιώντας έτσι για το τοξικό υγρό που εκκρίνει μέσω αδένων του δέρματος σε περίπτωση άμυνας. Οι ουσίες αυτές, αν και αποτελεσματικές στην αποτροπή θηρευτών, είναι εντελώς ακίνδυνες για τον άνθρωπο όταν έρθουν σε επαφή με το δέρμα.

## Παραπομπές


Κατηγορία:Αμφίβια της Ελλάδας
Κατηγορία:Άνουρα
Κοκκινομπομπίνα

Η **κοκκινομπομπίνα**, *Bombina bombina* (Linnaeus, 1761) είναι ένας φρύνος της οικογένειας Bombinatoridae. Πρόκειται για ένα μικρό φρύνο με ολικό μήκος που συνήθως δεν ξεπερνά τα 5cm. Συναντάται σε ρηχά, στάσιμα νερά, σε υψόμετρα συνήθως κάτω των 250m. Πολύ δειλός φρύνος που καταδύεται αμέσως στο νερό μόλις αντιληφθεί κίνδυνο. 

## Γεωγραφική κατανομή
Το είδος αυτό απαντάται στην κεντρική και ανατολική Ευρώπη, από τη Δανία, τη Ν. Σουηδία και τη Β. Γερμανία έως τα Ουράλια όρη ανατολικά και έως τη λεκάνη του Δούναβη, την Τουρκία και βόρεια του Καυκάσου νότια. Έχει εισαχθεί στο Ηνωμένο Βασίλειο. Στην Ελλάδα απαντάται μόνο στο ανατολικό τμήμα του νομού Έβρου, από το Δέλτα έως και το τριεθνές, κατά μήκος των συνόρων.

## Βιολογία
Τρέφεται κυρίως με έντομα και προνύμφες αυτών. Ζευγαρώνει αργά την άνοιξη και τα θηλυκά γεννούν αρκετές φορές ανά εποχή, έως και 300 αυγά συνολικά. Τα θηλυκά συνήθως ζευγαρώνουν κάθε 2 χρόνια. 

## Άμυνα
Όταν συλληφθεί καμπυλώνει χαρακτηριστικά το σώμα και τα άκρα του προς τα πάνω, επιδεικνύοντας τα έντονα χρώματα της κοιλιάς του, προειδοποιώντας έτσι για το τοξικό υγρό που μπορεί να εκκρίνει μέσω αδένων του δέρματος σε περίπτωση άμυνας. Οι ουσίες αυτές, αν και αποτελεσματικές στην αποτροπή θηρευτών, είναι εντελώς ακίνδυνες για τον άνθρωπο όταν έρθουν σε επαφή με το δέρμα.

## Παραπομπές


Κατηγορία:Αμφίβια της Ευρώπης
Κατηγορία:Αμφίβια της Ελλάδας
Κατηγορία:Άνουρα
Κατάλογος αμφιβίων της Ελλάδας

Στην Ελλάδα απαντώνται συνολικά 25 είδη αμφιβίων, δύο από τα οποία αποτελούν ενδημικά είδη της χώρας, ενώ ένα είναι ξενικό εισαχθέν είδος. Τα αμφίβια αντιπροσωπεύονται από μία οικογένεια ουρόδηλων και πέντε οικογένειες άνουρων αμφιβίων, οι οποίες ανήκουν σε δύο τάξεις:

## Urodela ([[Σαλαμάνδρα|σαλαμάνδρες]], [[Τρίτωνας (αμφίβιο)|τρίτωνες]])

### Salamandridae
* *Salamandra salamandra* (Linnaeus, 1758) – κοινή σαλαμάνδρα
* *Lyciasalamandra helverseni* (Pieper, 1963) – σαλαμάνδρα της Καρπάθου (ενδημικό είδος)
* *Lyciasalamandra luschani* (Steindachner, 1891) – σαλαμάνδρα του Καστελλόριζου
* *Lissotriton graecus* (Wolterstorff, 1906) – Ελληνικός λισσοτρίτωνας
**Lissotriton schmidtleri* (Raxworthy, 1988) – ανατολικός λισσοτρίτωνας
* *Triturus ivanbureschi* Arntzen & Wielstra, 2013 – Βαλκανικός χτενοτρίτωνας
* *Triturus macedonicus* (Karaman, 1922) – Μακεδονικός χτενοτρίτωνας
* *Ichthyosaura alpestris* (Laurenti, 1768) – αλπικός τρίτωνας

## Anura ([[Βάτραχος|βάτραχοι]], [[Φρύνος|φρύνοι]])

### Bombinatoridae
* *Bombina bombina* (Linnaeus, 1761) – κοκκινομπομπίνα
* *Bombina variegata* (Linnaeus, 1758) – κιτρινομπομπίνα

### Bufonidae
* *Bufo bufo* (Linnaeus, 1758) – κοινός φρύνος
* *Bufotes viridis* (Laurenti, 1768) – πρασινόφρυνος
**Bufotes sitibundus* (Pallas, 1771) – ανατολικός πρασινόφρυνος

### Hylidae
* *Hyla arborea* (Linnaeus, 1758) – Ευρωπαϊκός δεντροβάτραχος
* *Hyla orientalis* Bedriaga, 1890 – Ασιατικός δεντροβάτραχος

### Pelobatidae
* *Pelobates syriacus* Boettger, 1889 – Βαλκανικός πηλοβάτης
**Pelobates balcanicus* Karaman, 1928 – ανατολικός πηλοβάτης

### Ranidae
* *Lithobates catesbeianus* (Shaw, 1802) – Αμερικανικός βουβαλοβάτραχος (εισαχθέν είδος)
* *Pelophylax bedriagae* (Camerano, 1882) – ανατολικός βάτραχος
**Pelophylax cerigensis* (Beerli, Hotz, Tunner, Heppich & Uzzell, 1994) - βάτραχος της Καρπάθου ("τ' Αργκονίου ο βατρακλός") (ενδημικό είδος)
* *Pelophylax cretensis* (Beerli, Hotz, Tunner, Heppich & Uzzell, 1994) – Κρητικός βάτραχος (ενδημικό είδος)
* *Pelophylax epeiroticus* (Schneider, Sofianidou & Kyriakopoulou-Sklavounou, 1984) – Ηπειρωτικός βάτραχος
* *Pelophylax ridibundus* (Pallas, 1771) – βαλτοβάτραχος
* *Rana dalmatina* Bonaparte, 1840 – ευκίνητος βάτραχος
* *Rana graeca* Boulenger, 1891 – Ελληνικός βάτραχος
* *Rana temporaria* Linnaeus, 1758 – βουνοβάτραχος
*


Κατηγορία:Κατάλογοι που αφορούν τις Επιστήμες
Βορειοατλαντικό Συμβούλιο

Το **Βορειοατλαντικό Συμβούλιο** είναι το κύριο όργανο λήψης πολιτικών αποφάσεων στο πλαίσιο του ΝΑΤΟ. Επιτηρεί την πολιτική και στρατιωτική διαδικασία που σχετίζεται με ζητήματα ασφαλείας που επηρεάζουν ολόκληρη τη Συμμαχία. Συγκεντρώνει εκπροσώπους κάθε χώρας-μέλους για να συζητήσει θέματα πολιτικής ή λειτουργίας που απαιτούν συλλογικές αποφάσεις, παρέχοντας ένα φόρουμ για ευρείες διαβουλεύσεις μεταξύ των μελών για όλα τα θέματα που αφορούν την ειρήνη και την ασφάλειά τους.

## Επισημάνσεις
* Το Βορειοατλαντικό Συμβούλιο (NAC) είναι το κύριο όργανο λήψης πολιτικών αποφάσεων στο πλαίσιο του ΝΑΤΟ και είναι η τελική εξουσία στο κεφάλι ενός δικτύου επιτροπών.
* Οι συζητήσεις και οι αποφάσεις της NAC καλύπτουν όλες τις πτυχές των δραστηριοτήτων του Οργανισμού και συχνά βασίζονται σε εκθέσεις και συστάσεις που καταρτίζονται από υποεπιτροπές, κατόπιν αιτήματος του Συμβουλίου.
* Η Ομάδα Πυρηνικού Προγραμματισμού έχει παρόμοια εξουσία με το NAC, αλλά μόνο για θέματα που εμπίπτουν στο συγκεκριμένο τομέα αρμοδιότητάς του, δηλαδή για τις πυρηνικές πολιτικές, τις διαδικασίες σχεδιασμού και διαβούλευσης.
* Οι πολιτικές που αποφασίστηκαν στο NAC είναι η έκφραση της συλλογικής βούλησης όλων των χωρών μελών της Συμμαχίας, καθώς οι αποφάσεις λαμβάνονται με βάση την ομοφωνία και την κοινή συμφωνία.
* Ο Γενικός Γραμματέας προεδρεύει του NAC και οι αποφάσεις του έχουν το ίδιο καθεστώς και ισχύ σε οποιοδήποτε επίπεδο συναντά.
* Ήταν το μοναδικό όργανο που καθιερώθηκε από τη Συνθήκη του Βόρειου Ατλαντικού (άρθρο 9) το 1949 και το μόνο που είχε την εξουσία να συστήσει επικουρικά όργανα.

## Παραπομπές


## Εξωτερικοί σύνδεσμοι
* 

Κατηγορία:ΝΑΤΟ
Πάνος Κόκκας

Ο **Πάνος Κόκκας** (Θεσσαλονίκη, 1919 - Αθήνα, 1974) ήταν Έλληνας δημοσιογράφος και εκδότης της εφημερίδας Ελευθερία που διαδραμάτισε πρωτεύοντα ρόλο κατά τη διάρκεια του Ανένδοτου Αγώνα και εν συνεχεία της Αποστασίας του 1965.

## Βιογραφικά στοιχεία
Γεννήθηκε στη Θεσσαλονίκη και σπούδασε νομικά στο Πανεπιστήμιο Αθηνών. Άσκησε τη δικηγορία στην πρωτεύουσα. Ίδρυσε την εφημερίδα Ελευθερία, την έκδοση της οποίας συνέχισε παράνομα με το όνομα *Μάχη* (το όνομα της μητέρας του) κατά τη διάρκεια της γερμανικής κατοχής. Πέραν αυτής, εξέδιδε και το *Ραδιοφωνικόν Δελτίον*.     

Το 1944 κατέφυγε στην Αίγυπτο προκειμένου να διαφύγει της συλλήψεώς του από τις γερμανικές αρχές. Με την επιστροφή του στην Ελλάδα συνέχισε την έκδοση της εφημερίδας μέχρι και την εκδήλωση του πραξικοπήματος της 21ης Απριλίου, οπότε και διέκοψε οριστικά την έκδοσή της.

Η εφημερίδα αντιπροσώπευε τον κεντρώο χώρο και αποτέλεσε μια από τις σημαντικότερες εφημερίδες της εποχής. Παράλληλα ο ίδιος ο Κόκκας διαδραμάτισε πρωταγωνιστικό ρόλο στις παρασκηνιακές διεργασίες της εποχής. Υποστηρίζεται ότι σε αυτόν οφείλεται η ιδέα του Ανένδοτου Αγώνα ενώ στα γραφεία της εφημερίδας του λαμβάνονταν οι αποφάσεις σχετικά με την στρατηγική που έπρεπε να ακολουθηθεί. Κατά τα γεγονότα της αποστασίας υποστήριξε τους αποστάτες και τις κυβερνήσεις που ακολούθησαν.

Υπήρξε στενός φίλος του Κωνσταντίνου Μητσοτάκη. 

Έπειτα από την εγκαθίδρυση της δικτατορίας στην Ελλάδα, ο δημοσιογράφος έφυγε από τη χώρα και παρέμεινε στο εξωτερικό (στο Παρίσι) μέχρι την αμνηστία του 1973.

Ο Κόκκας προσβλήθηκε από καρκίνο των πνευμόνων και για έναν μήνα εισήχθη σε νοσοκομείο του Λονδίνου για θεραπεία. Μετά την επιστροφή του στην ελληνική πρωτεύουσα απεβίωσε στις 26 Ιουνίου 1974. Η κηδεία του τελέστηκε από τον Μητροπολιτικό Ναό των Αθηνών, χοροστατούντος του Αρχιεπισκόπου Σεραφείμ και η ταφή του έγινε στους Δελφούς όπως ήταν η επιθυμία του. 

## Έργα
### Μελέτες
* "Ιερολογία του γάμου"
* "Τιμαριθμική ρήτρα"

## Παραπομπές


## Βιβλιογραφία

* Χρήστος Χρηστίδης, *«Ο λόγος ενός πρωταγωνιστή: προσεγγίζοντας την περίοδο 1964-1968 μέσα από μία επιστολή του Πάνου Β. Κόκκα»*, Κλειώ, 4 (2007), σελ. 139-158

## Εξωτερικοί σύνδεσμοι
*Πάνος Κόκκας στον ''Πανδέκτη'', του Εθνικού Ιδρύματος Ερευνών

Κατηγορία:Έλληνες εκδότες
Χώρα Ίου

Η **Χώρα** ή **Πόλη της Ίου** (επίσημη ονομασία) είναι η πρωτεύουσα του νησιού της Ίου. 

Η πόλη έχει μόνο ένα δρόμο για τα αυτοκίνητα και πολλά μονοπάτια προσβάσιμα μόνο με τα πόδια. Είναι κτισμένη ανάμεσα σε δύο μικρούς λόφους και στην πόλη υπάρχουν τουλάχιστον 24 μικρές εκκλησίες, με την πιο γνωστή να είναι η εκκλησία η Παναγία η Γκρεμνιώτισσα.

## Σχεδιασμός Πόλης
Η πόλη είναι χτισμένη με πρότυπα κυκλαδιτικής αρχιτεκτονικής. Σχεδόν όλα τα κτίρια καλύπτονται με ένα στρώμα Ασβέστη, έτσι το χρώμα τους είναι λευκό με μπλε πόρτες και κουφώματα. Δεν υπάρχουν δρόμοι, αλλά σκάλες που οδηγούν στον Λόφο Χώρα. Τα περισσότερα κτίρια στη βάση τους έχουν μικρά καταστήματα με σουβενίρ, καφετέριες, καταστήματα και εστιατόρια, και στους πάνω ορόφους υπάρχουν τα σπίτια των ανθρώπων.

## Φωτοθήκη

Αρχείο:IOS_CHORA.jpg|Πόλη της Χώρας στην Ίο.
Αρχείο:Η_Χώρα_της_Ίου_από_τους_Ανεμόμυλους.jpg|Η Χώρα της Ίου από τους Ανεμόμυλους.
Αρχείο:Χώρα_Ίου,_δειλινό.jpg|Χώρα Ίου, δειλινό.
Αρχείο:Άποψη_Χώρας_ίου.jpg|Άποψη Χώρας Ίου.
Αρχείο:Ίος,_Χώρα.jpg|Ίος, Χώρα.


## Παραπομπές


Κατηγορία:Ίος
Κοινός φρύνος

Ο **κοινός φρύνος**, *Bufo bufo* (Linnaeus, 1758) ή χωματόφρυνος, όπως είναι αλλιώς γνωστός, είναι ένα αμφίβιο της οικογένειας Bufonidae, που απαντάται στο μεγαλύτερο μέρος της Ευρώπης. Πρόκειται για το μεγαλύτερο φρύνο της Ευρώπης με ολικό μήκος σώματος έως και 18cm.

## Γεωγραφική κατανομή
Εντοπίζεται σε όλη την Ευρωπαϊκή ήπειρο, με εξαίρεση τη νοτιοδυτική Ευρώπη, την Ιρλανδία και άλλα μεγάλα νησιά της Μεσογείου. Στη νοτιοδυτική Ευρώπη αντικαθίσταται από τον *Bufo spinosus*. Στην Ελλάδα απαντάται σε όλο τον ηπειρωτικό κορμό, την Πελοπόννησο, την Εύβοια, τα περισσότερα Ιόνια νησιά, τη Σαμοθράκη, την Άνδρο, τη Σάμο και την Κω.

## Βιολογία
Είναι εδαφόβιος και κυρίως νυκτόβιος φρύνος, αν και παρατηρείται και την ημέρα, ιδίως κατά την περίοδο αναπαραγωγής. Τρέφεται κυρίως με ασπόνδυλα. Κατά την αναπαραγωγική περίοδο τα αρσενικά ανεβαίνουν στην πλάτη των θηλυκών αγκαλιάζοντάς τα, γονιμοποιώντας τα αυγά των θηλυκών τα οποία γεννούν συγχρόνως 2 "χορδές" αυγών, οι οποίες μπορεί να φτάσουν και τα 5 μέτρα σε μήκος. Τα μεγάλα θηλυκά μπορούν να γεννήσουν έως και 8000 αυγά.

## Άμυνα
Αν απειληθεί σηκώνει το σώμα του ψηλά τεντώνοντας τα άκρα και κατεβάζοντας το κεφάλι, ενώ αν αρπαχτεί βίαια εκκρίνει αμυντικές τοξικές ουσίες από αδένες του δέρματος ικανές να αποτρέψουν τους περισσότερους θηρευτές αφού είναι ιδιαίτερα δύσγευστες, δεν πτοούν όμως μερικούς θηρευτές όπως είναι και τα νερόφιδα. Οι ουσίες αυτές είναι ακίνδυνες για τον άνθρωπο όταν έρθουν σε επαφή με το δέρμα, μπορεί όμως να προκαλέσουν κάποια συμπτώματα ερεθισμού ή και άλλα σε περίπτωση κατάποσης ή αν έρθουν σε επαφή με τα μάτια ή πληγές.

## Παραπομπές


Κατηγορία:Αμφίβια της Ευρώπης
Κατηγορία:Αμφίβια της Ελλάδας
Κατηγορία:Άνουρα
Πύργος Βικτώρια (Ουεστμίνστερ)

Ο **πύργος Βικτώρια** (αγγλικά: *Victoria Tower*) είναι μεγάλο κτήριο τετράγωνου σχήματος στο νοτιοδυτικό άκρο των ανακτόρων του Ουέστμινστερ στο Λονδίνο και τμήμα του κτηριακού συγκροτήματος του βρετανικού κοινοβουλίου. Η κατασκευή του ολοκληρώθηκε το 1860 και αποτελούσε το υψηλότερο κτήριο του κόσμου την εποχή εκείνη με 98,5 μέτρα ύψος.

## Περιγραφή
Έχοντας ύψος 98,5 μέτρα είναι λίγο πιο ψηλός από τον *πύργο Ελισάβετ* (ευρύτερα γνωστός ως Μπιγκ Μπεν) ο οποίος είναι 96,3 μέτρα και βρίσκεται στο βόρειο άκρο των ανακτόρων. Εντός του πύργου Βικτώρια υπάρχουν 14 ορόφοι εκ των οποίων στους 12 στεγάζονται τα αρχεία του βρετανικού κοινοβουλίου. Στο εσωτερικό του διαθέτει σκελετό από χυτοσίδηρο ο οποίος πέρα από το εξωτερικό πετρόκτιστο περίβλημα αποτελεί το κύριο δομικό στοιχείο που στηρίζει την όλη κατασκευή.

Η μεγαλοπρεπής κύρια είσοδος στην βάση του πύργου αποτελεί την *Είσοδο του Μονάρχη* από την οποία εισέρχεται ο εκάστοτε μονάρχης του Ηνωμένου Βασιλείου κατά την τελετή της έναρξης των εργασιών του κοινοβουλίου. Στην κορυφή του πύργου, κυματίζει η σημαία του Ηνωμένου Βασιλείου, ή, η σημαία με τους βασιλικούς θυρεούς όταν ο μονάρχης βρίσκεται εντός των ανακτόρων του Ουέστμινστερ.

## Ιστορία

Μετά την μεγάλη πυρκαγιά των ανακτόρων του Ουέστμινστερ στις 16 Οκτωβρίου 1834, κατά την οποία καταστράφηκε μεγάλο τμήμα των κτηρίων και σχεδόν όλα τα έγγραφα του κοινοβουλίου, ο πύργος σχεδιάστηκε ως ασφαλές κτήριο από πυρκαγιά προκειμένου να στεγάσει τα αρχεία του βρετανικού κοινοβουλίου, με τον αρχιτέκτονα του να είναι ο Τσαρλς Μπάρρυ ο οποίος ανέλαβε τον γενικό επανασχεδιασμό των ανακτόρων. Ο θεμέλιος λίθος τέθηκε στις 22 Δεκεμβρίου του 1843, και η κατασκευή του ολοκληρώθηκε το 1860. 

Η αρχική του ονομασία ήταν *ο πύργος του Βασιλιά* καθώς η φωτιά του 1834 είχε καταστρέψει τα ανάκτορα κατά την βασιλεία του Γουλιέλμου Δ΄, το 1897 όμως μετονομάστηκε σε *πύργος Βικτώρια* ως απόδοση τιμής για το αδαμάντινο ιωβηλιαίο έτος (75 χρόνια βασιλείας) της βασίλισσας Βικτώρια.

Κατά την εποχή της κατασκευής του ο πύργος ήταν το ψηλότερο κτήριο στον κόσμο με 98,5 μέτρα ύψος από το έδαφος έως την βάση της σημαίας, και άλλα 22,3 μέτρα έως την κορυφή της σημαίας.   

## Φωτογραφικό υλικό

London Thames (1930).jpg|Θέα του Λονδίνου από τον πύργο Βικτώρια, 1930
The base of Victoria Tower on Abingdon Street.jpg|Άποψη της κυρίας εισόδου του πύργου
The Entrance to Victoria Tower looking north.JPG|Άποψη της νεογοτθικής αρχιτεκτονικής διακόσμησης
Palace of Westminster - Victoria Tower and south elevation from the south - 240404.jpg|Θέα του πύργου από τα νότια


## Παραπομπές



Κατηγορία:Κτίρια και κατασκευές στο Λονδίνο
Ερνέστος της Σαξονίας-Χιλντμπουργκχάουζεν

Ο **Ερνέστος**, γερμ. Ernst (12 ιουνίου 1655 - 17 Οκτωβρίου 1715) από τον Οίκο των Βέττιν ήταν δούκας της Σαξονίας-Χιλντμπουργκχάουζεν (1675-1715).

## Βιογραφία
Ήταν ο έκτος γιος του Αλβέρτου Α΄, δούκα της Σαξονίας-Γκότα και της Ελισάβετ Σοφίας των Βέττιν, κόρης του Ιωάννη Φίλιππου, δούκα της Σαξονίας-Αλτεμβούργου.

Το 1715 απεβίωσε στο Χιλντμπουργκχάουζεν σε ηλικία 60 ετών. Τον διαδέχθηκε ο πρωτότοκος γιος του Ερνέστος Φρειδερίκος Α΄.

## Οικογένεια
Νυμφεύτηκε το 1680 τη Σοφία, κόρη του Γεωργίου Φρειδερίκου, πρίγκιπα του Βάλντεκ και είχε τέκνα:
* Ερνέστος Φρειδερίκος Α΄ 1681-1724, δούκας της Σαξονίας-Χιλντμπουργκχάουζεν.
* Σοφία Καρλόττα 1682-1684
* Σοφία Καρλόττα 1685-1710
* Κάρολος Γουλιέλμος 1686-1687.
* Ιωσήφ 1702-1787, πρίγκιπας της Σαξονίας-Χιλντμπουργκχάουζεν.

## Πρόγονοι

## Παραπομπές


## Πηγές
* Rudolf Armin Human, Chronik der Stadt Hildburghausen, Hildburghausen, 1886
* Heinrich Ferdinand Schoeppl, Die Herzoge von Sachsen-Altenburg, Bozen, 1917, Neudruck Altenburg, 1992.
* Johann Samuel Ersch, Allgemeine Encyclopädie der Wissenschaften und Künste, p. 300. (Digitalisat)

## Εξωτερικοί σύνδεσμοι
* 

Κατηγορία:Οίκος των Βέττιν
Ερνέστος Φρειδερίκος Α΄ της Σαξονίας-Χιλντμπουργκχάουζεν

Ο **Ερνέστος Φρειδερίκος Α΄** (γερμ. *Ernst Friedrich I.*, 21 Αυγούστου 1681 - 9 Μαρτίου 1724) του Οίκου των Βέττιν ήταν δούκας της Σαξονίας-Χιλντμπουργκχάουζεν.

## Βιογραφία
Ήταν ο πρωτότοκος γιος του Ερνέστου της Σαξονίας-Χιλντμπουργκχάουζεν και της Σοφίας Ερριέττας, κόρης του Γεωργίου Φρειδερίκου του Βάλντεκ.

Το 1724 απεβίωσε στο Χιλντμπουργκχάουζεν σε ηλικία 43 ετών.

## Οικογένεια
Νυμφεύτηκε το 1704 με τη Σοφία Αλβερτίνα, κόρη του Γεωργίου Λουδοβίκου Α΄ του Έρμπαχ-Έρμπαχ, και είχε δεκατέσσερα τέκνα:
* *Ερνέστος* Λουδοβίκος Ολλανδίνος (1705 - 1708).
* *Σοφία* Αμαλία Ελισάβετ (1705 - 1708).
* *Ερνέστος Λουδοβίκος* Αλβέρτος (6 Φεβρουαρίου - 17 Απριλίου 1707).
* Ερνέστος Φρειδερίκος Β΄ (1707 - 1745), Δούκας της Σαξονίας-Χιλντμπουργκχάουζεν.
* *Φρειδερίκος* Αύγουστος (1709 - 1710).
* Λουδοβίκος Φρειδερίκος (1710 - 1759), στρατάρχης της Βαυαρίας.
* θνησιγενής κόρη (2 Αυγούστου 1711).
* θνησιγενής κόρη (24 Αυγούστου 1712).
* Ελισάβετ Αλβερτίνα (1713 - 1761), παντρεύτηκε τον Κάρολο Λουδοβίκο Φρειδερίκο του Μεκλεμβούργου.
* *Εμμανουήλ* Φρειδερίκος Κάρολος (1715 - 1718).
* *Ελισάβετ* Σοφία (13 Σεπτεμβρίου - 14 Οκτωβρίου 1717).
* θνησιγενής κόρη (17 Μαρτίου 1719).
* *Γεώργιος* Φρειδερίκος Γουλιέλμος (1720 - 1721).
* θνησιγενής γιος (15 Δεκεμβρίου 1721).

## Πρόγονοι

## Παραπομπές


## Πηγές
* Johann Samuel Ersch (Hrsg.): Allgemeine Encyclopädie der Wissenschaften und Künste, 1. Sektion, 37. Teil, Leipzig, 1842, S. 300 (Digitalisat)
* Rudolf Armin Human: Chronik der Stadt Hildburghausen, Hildburghausen, 1886
* Heinrich Ferdinand Schoeppl: Die Herzoge von Sachsen-Altenburg. Bozen, 1917, Neudruck Altenburg, 1992

## Εξωτερικοί σύνδεσμοι
* 

Κατηγορία:Οίκος των Βέττιν
Ερνέστος Φρειδερίκος Β΄ της Σαξονίας-Χιλντμπουργκχάουζεν

Ο **Ερνέστος Φρειδερίκος Β΄**, γερμ. Ernst Friedrich II (17 Δεκεμβρίου 1707 - 13 Αυγούστου 1745) από τον Οίκο των Βέττιν ήταν δούκας της Σαξονίας-Χιλντμπουργκχάουζεν (1724-1745).

## Βιογραφία
Ήταν ο πρωτότοκος (επιζών) γιος του Ερνέστου Φρειδερίκου Α΄, δούκα της Σαξονίας-Χιλντμπουργκχάουζεν και της Σοφίας-Αλμπερτίνας, κόρης του Γεωργίου-Λουδοβίκου Α΄ κόμη του Έρμπαχ-Έρμπαχ.

Το 1745 απεβίωσε στο Χιλντμπουργκχάουζεν σε ηλικία 38 ετών. Τον διαδέχθηκε ο πρωτότοκος γιος του Ερνέστος-Φρειδερίκος Γ΄.

## Οικογένεια
Νυμφεύτηκε το 1726 την Καρολίνα του Έρμπαχ-Φύρστεναου και είχε τέκνα:
* Ερνέστος-Φρειδερίκος Γ΄ 1727-1780, δούκας της Σαξονίας-Χιλντμπουργκχάουζεν
* Ευγένιος 1730-1795, πρίγκιπας της Σαξονίας-Χιλντμπουργκχάουζεν
* Αμαλία 1732-1799, παντρεύτηκε τον Λουδοβίκο, πρίγκιπα του Χοενλόε-Νόιενσταϊν-Έρινγκεν.
* Αλβέρτος-Φρειδερίκος-Αύγουστος 1728-1735, απεβ. 7 ετών.

## Πρόγονοι

## Πηγές
* Johann Samuel Ersch (Hrsg.): Allgemeine Encyclopädie der Wissenschaften und Künste, 1. Sektion, 37. Teil, Leipzig, 1842, S. 300 (Digitalisat)
* Heinrich Ferdinand Schoeppl: Die Herzoge von Sachsen-Altenburg. Bozen 1917, Neudruck Altenburg 1992
* Georg Hassel: Allg. Europäisches Staats u. Address: Handbuch, 1816, etc, Band 1-2, Weimar, 1816, S. 324 (Digitalisat)

## Παραπομπές


Κατηγορία:Οίκος των Βέττιν
Insomnium

Οι **Insomnium** είναι ένα μελωδικό death metal συγκρότημα από το Joensuu της Φινλανδίας. Ο ήχος και η θεματολογία των στίχων της μουσικής τους απεικονίζουν το σκοτάδι, τη θλίψη, την απώλεια, τον πόνο και τη φύση. Αν και είναι κατά κύριο λόγο ένα μελωδικό death metal συγκρότημα, τα κομμάτια τους θα μπορούσε να θεωρηθεί ότι θυμίζουν κάπως τα είδη των doom metal και progressive metal.

## Ιστορία
Στις 9 Σεπτεμβρίου το 2011, οι Insomnium κυκλοφόρησαν το μουσικό βίντεο του κομματιού "Through the Shadows" από το άλμπουμ που είχε δημοσιευτεί το ίδιο έτος, *One for Sorrow*.

Το Νοέμβριο του 2011 το συγκρότημα ξεκίνησε την πρώτη του ευρωπαϊκή περιοδεία ως "πρώτο" όνομα με την υποστήριξη των Before the Dawn και MyGRAIN. Κατά τη διάρκεια του Απριλίου το 2012, οι Insomnium ξεκίνησαν περιοδεία στο Ηνωμένο βασίλειο μαζί με το βρετανικό gothic metal συγκρότημα, Paradise Lost. Οι Vreid ήταν επίσης παρόντες στην περιοδεία, ως ένα από τα συγκροτήματα που "άνοιξαν την αυλαία" των συναυλιών.

Στις 19 Σεπτεμβρίου το 2013, οι Insomnium κυκλοφόρησαν το Ephemeral, ένα κομμάτι που συμπεριλήφθηκε το 2014 στο άλμπουμ, *[[Shadows of the Dying Sun]]*, μέσω της Century Media Records. Είναι το πρώτο άλμπουμ στο οποίο συμμετείχε ο νέος κιθαρίστας, Markus Vanhala (Omnium Gatherum), ο οποίος αντικατέστησε τον Ville Vänni το 2011.

Στις 29 Απριλίου το 2014, συγκεκριμένα, το συγκρότημα κυκλοφόρησε το έκτο τους στούντιο άλμπουμ, *[[Shadows of the Dying Sun]]*. Στις 30 Απριλίου 2014 έκαναν μια guest εμφάνιση στην παρουσίαση του δίσκου των Epica στον χώρο εκδηλώσεων 013 στην Ολλανδία.

Στις 19 Μαΐου το 2016, οι Insomnium, ανακοίνωσαν την  επερχόμενη δημοσίευση του έβδομου στούντιο άλμπουμ τους, *[[Winter's Gate]]* το οποίο εν τέλει θα κυκλοφορούσε στις 23 Σεπτεμβρίου.

## Μέλη
* Niilo Sevänen − φωνητικά, μπάσο (1997− σήμερα)
* Ville Friman − κιθάρα (1997− σήμερα), φωνητικά (2011− σήμερα)
* Markus Hirvonen − ντραμς (1997− σήμερα)
* Markus Vanhala − κιθάρα (2011− σήμερα)

### <u>Πρώην</u>
* Tapani Pesonen − ντραμς, κιθάρα (1997−1998)
* Timo Partanen − κιθάρα (1998−2001)
* Ville Vänni − κιθάρα (2001−2011)

## Δισκογραφία

### Studio άλμπουμ

## Συλλογή

### Κομμάτια

### Demos
* *Demo 1999* (1999)
* *Underneath the Moonlit Waves (2000)*

## Πηγές


## Εξωτερικοί σύνδεσμοι

* 

Κατηγορία:Φινλανδικά heavy metal συγκροτήματα
Ερνέστος Φρειδερίκος Γ΄ της Σαξονίας-Χιλντμπουργκχάουζεν

Ο **Ερνέστος Φρειδερίκος Γ΄** (γερμ. *Ernst Friedrich III.*, 10 Ιουνίου 1727 - 23 Σεπτεμβρίου 1780) από τον Οίκο των Βέττιν ήταν δούκας της Σαξονίας-Χιλντμπουργκχάουζεν (1745-1780).

## Βιογραφία
Ο *Ερνέστος Φρειδερίκος Κάρολος* ήταν το πρώτο παιδί και ο πρωτότοκος γιος του Ερνέστου Φρειδερίκου Β΄ της Σαξονίας-Χιλντμπουργκχάουζεν και της Καρολίνας, κόρης του Φιλίππου Καρόλου του Έρμπαχ-Φύρστεναου.

Το 1780 απεβίωσε στο Ζάιντινγκστατ σε ηλικία 53 ετών. Τον διαδέχθηκε ο πρωτότοκος γιος του, Φρειδερίκος.

## Οικογένεια
Παντρεύτηκε 3 φορές:

1) Νυμφεύτηκε σε πρώτο γάμο το 1749 τη Λουίζα των Όλντενμπουργκ, κόρη του Χριστιανού ΣΤ΄ της Δανίας. Απέκτησαν μια κόρη:
* Φρειδερίκη Σοφία *Ιουλιανή* Καρολίνα (1755 - 1756).

Η Λουίζα απεβίωσε το 1756, λίγους μήνες μετά την κόρη τους.

2) Το 1757 έκανε δεύτερο γάμο με τη Χριστιανή Σοφία Καρλόττα των Χοεντσόλλερν, κόρη του Φρειδερίκου Χριστιανού του Βρανδεμβούργου-Μπαϊρόιτ. Απέκτησαν μια κόρη:
* Φρειδερίκη Σοφία *Μαρία* Καρολίνα (4 - 17 Οκτωβρίου 1757).

Η Χριστιανή Σοφία απεβίωσε κατά τη γέννα της κόρης τους 

3) Το 1758 έκανε τρίτο γάμο με την Ερνεστίνη των Βέττιν, κόρη του Ερνέστου Αυγούστου Α΄ της Σαξονίας-Βαϊμάρης-Άιζεναχ, και είχε τέκνα:
* Σοφία (1760 - 1776), παντρεύτηκε τον Φραγκίσκο της Σαξονίας-Κοβούργου-Ζάαλφελντ.
* Χριστιανή (1761 - 1790), παντρεύτηκε τον Ευγένιο της Σαξονίας-Χιλντμπουργκχάουζεν.
* Φρειδερίκος (1763 - 1834), Δούκας της Σαξονίας-Αλτεμβούργου.

## Πρόγονοι

## Πηγές
* Johann Samuel Ersch (Hrsg.): *Allgemeine Encyclopädie der Wissenschaften und Künste*, 1. Sektion, 37. Teil, Leipzig, 1842, S. 300 (Digitalisat)

## Παραπομπές


Κατηγορία:Οίκος των Βέττιν
Φρειδερίκος της Σαξονίας-Άλτενμπουργκ

Με το όνομα αυτό υπάρχουν τα παρακάτω πρόσωπα:
* Φρειδερίκος της Σαξονίας-Αλτεμβούργου (1599-1625).
* Φρειδερίκος της Σαξονίας-Αλτεμβούργου (1763-1834), πρώην δούκας της Σαξονίας-Χίλντμπουργκχαουζεν.
Tremor (τραγούδι των Dimitri Vegas, Martin Garrix, Like Mike)

Το ***Tremor*** είναι τραγούδι σε συνεργασία των Dimitri Vegas, Martin Garrix, και Like Mike.Το τραγούδι κυκλοφόρησε στις 22 Απριλίου του 2014, από την δισκογραφική Spinnin' Records ενώ έχει βρεθεί στα charts της Ολλανδίας, της Γαλλίας και της Αυστρίας.

## Μουσικό βίντεο
Μουσικό βίντεο για το τραγούδι δημοσιεύτηκε στις 22 Απριλίου του 2014, στο κανάλι YouTube της δισκογραφικής εταιρείας Spinnin' Records.To βίντεο διαρκεί 3 λεπτά και 18 δευτερόλεπτα.To μουσικό βίντεο έχει πάνω από 450 εκ. προβολές έως τον Ιανουάριο του 2018.

## Charts
**Εβδομαδιαία charts**

## Παραπομπές


Κατηγορία:Τραγούδια του 2014